VENDIM
Nr. 137, datë 7.7.2025

MBI HEQJEN E LICENCËS SË SHOQËRISË “ENERGY SUPPLY – AL” SHPK NË VEPRIMTARINË E FURNIZIMIT TË ENERGJISË ELEKTRIKE

Në mbështetje të neneve 16 dhe 42, pika 1, germa “ç”, të ligjit nr. 43/2015, “Për sektorin e energjisë elektrike”, i ndryshuar; neneve 5, germa “ç” dhe 9, germa “c”, të “Rregullores për procedurat e heqjes së licencave në sektorin e energjisë elektrike dhe të gazit natyror”, miratuar me vendimin e Bordit të Entit Rregullator të Energjisë (ERE) nr. 58, datë 18.4.2017; nenit 15 të “Rregullores për organizimin, funksionimin dhe procedurave të ERE-s”, miratuar me vendimin e Bordit të ERE-s nr. 96, datë 17.6.2016; pikës 6.2, germa “ç”, të “Kushteve të licencës për veprimtarinë e furnizimit të energjisë elektrike”, miratuar me vendimin e Bordit të ERE-s nr. 98, datë 17.6.2016; Bordi i ERE-s, në mbledhjen e tij të datës 7.7.2025, mbasi shqyrtoi relacionin me nr. 1246/5 prot., datë 2.7.2025, të grupit të punës “Mbi heqjen e licencës së furnizimit dhe të tregtimit të energjisë elektrike, dhënë shoqërisë ‘Energy Supply-AL’ sh.p.k.”
Konstatoi se: 
- Bordi i ERE-s, me vendimin nr. 88, datë 24.4.2025, vendosi fillimin e procedurës për heqjen e licencës nr. 310, seria FK15/F21, për veprimtarinë e furnizimit të energjisë elektrike, dhënë shoqërisë “Energy Supply – AL” sh.p.k., me vendimin e Bordit të ERE-s nr. 5, datë 2.12.2011, rinovuar me vendimin nr. 123, datë 14.10.2015 dhe nr. 14, datë 20.1.2021.
- Vendimi për fillimin e kësaj procedure u mor pasi shoqëria nuk kishte shlyer pagesën rregullatore ndaj ERE-s për vitin 2024, duke rezultuar debitore për këtë detyrim dhe nuk kishte depozituar asnjë dokument apo argument që të justifikonte moszbatimin e tij.
- ERE ka njoftuar shoqërinë për këtë vendim me shkresën nr. 1337/1 prot., datë 30.4.2025, si dhe i ka dërguar një kopje të skanuar të shkresës në adresën e e-mail-it të regjistruar pranë ERE-s. Shkresa fizike është kthyer mbrapsht nga shërbimi postar me shënimin “i panjohur”, ndërkohë që kontakti telefonik ka rezultuar i pamundur, pasi numri ishte i fikur.
- Vendimi i Bordit të ERE-s nr. 88, datë 24.4.2025, është publikuar në Fletoren Zyrtare nr. 89, datë 26.5.2025. Në këto kushte, afati 30-ditor për paraqitjen e kundërshtimeve apo dokumentacionit përkatës llogaritet të fillojë nga data e botimit të vendimit në Fletoren Zyrtare.
- Pavarësisht përpjekjeve të ERE-s për të njoftuar shoqërinë nëpërmjet kanaleve të disponueshme të komunikimit, është detyrim i të licencuarit të mbajë të përditësuara të dhënat e kontaktit pranë ERE-s. Në çdo rast, konsiderohet se shoqëria është njoftuar për vendimin përmes publikimit në Fletoren Zyrtare, siç parashikohet nga kuadri ligjor dhe rregullator në fuqi.
- Në përfundim të afatit 30-ditor, më datë 26.6.2025, duke e përllogaritur këtë afat nga botimi në Fletoren Zyrtare, rezulton se shoqëria “Energy Supply – AL” sh.p.k. nuk ka shlyer pagesën rregullatore, nuk ka paraqitur ndonjë shpjegim apo dokument për situatën e krijuar dhe nuk ka ndërmarrë ndonjë veprim për të shmangur shkakun ligjor që çoi në fillimin e procedurës për heqjen e licencës.
- Në nenin 42, pika 1, germa “ç” të ligjit nr. 43/2015, “Për sektorin e energjisë elektrike”, i ndryshuar, nenin 5, germa “ç” të “Rregullores për procedurat e heqjes së licencave në sektorin e energjisë elektrike dhe të gazit natyror”, miratuar me vendimin e Bordit të ERE-s nr. 58, datë 18.4.2017, si dhe pikën 6.2, germa “ç” të “Kushteve të licencës për veprimtarinë e furnizimit të energjisë elektrike”, parashikohet se: ERE heq një licencë kur i licencuari nuk kryen pagesat e rregullimit, të vendosura nga ERE.
- Me heqjen e licencës, shoqëria nuk mban më statusin e të licencuarit nga ERE dhe nuk mund të ushtrojë më veprimtarinë për të cilën ishte pajisur me licencë.
- Pavarësisht vendimit për heqjen e licencës, shoqëria nuk çlirohet nga detyrimi për të shlyer detyrimet e prapambetura, përfshirë pagesën rregullatore të vitit 2025, miratuar me vendimin e Bordit të ERE, nr. 112, datë 23.5.2025, i ndryshuar, i cili ka hyrë në fuqi në kohën kur shoqëria ende gëzonte statusin e subjektit të licencuar.
- Mbledhja e këtyre detyrimeve do të realizohet në rrugë gjyqësore, sipas legjislacionit në fuqi. 
Për gjithë sa më sipër, Bordi i ERE-s

VENDOSI:

1. Të heqë licencën nr. 310, seria FK15/F21, për veprimtarinë e furnizimit të energjisë elektrike, dhënë shoqërisë “Energy Supply – AL” sh.p.k., me vendimin e Bordit të ERE-s nr. 5, datë 2.12.2011, rinovuar me vendimin nr. 123, datë 14.10.2015 dhe nr. 14, datë 20.1.2021.
[bookmark: _GoBack]2. Me hyrjen në fuqi të këtij vendimi, licenca e sipërcituar bëhet e pavlefshme.
3. Grupi i punës të njoftojë shoqërinë “Energy Supply – AL” sh.p.k., OST sh.a., OSSH sh.a. dhe “ALPEX” sh.a. për vendimin e Bordit të ERE-s.
Ky vendim hyn në fuqi menjëherë. 
Çdo palë e përfshirë në këtë procedurë mund t’i kërkojë ERE-s, brenda 7 ditëve kalendarike nga data e marrjes së vendimit, rishikimin e vendimit të Bordit në rast se ka siguruar prova të reja që mund ta çojnë Bordin në marrjen e një vendimi të ndryshëm nga i mëparshmi apo për gabime materiale të konstatuara. Për këtë vendim mund të bëhet ankim në Gjykatën Administrative Tiranë, brenda 30 ditëve kalendarike nga dita e publikimit në Fletoren Zyrtare.
Ky vendim botohet në Fletoren Zyrtare.

